作者:陸游
標題:沁園春
內容:粉破梅梢，綠動萱叢，春意已深。漸珠簾低卷，筇枝微步，冰開躍鯉，林暖鳴禽。荔子扶疏，竹枝哀怨，濁酒一尊和淚斟。憑欄久，嘆山川冉冉，歲月駸駸。當時豈料如今。漫一事無成霜鬢侵。看故人強半，沙堤黃閣，魚懸帶玉，貂映蟬金。許國雖堅，朝天無路，萬里淒涼誰寄音。東風裡，有灞橋煙柳，知我歸心。